西溪湖
作者：張侃
朝代：宋

paragraphs: 杭州西湖天下無，重樓複閣成畫圖。
中宵與客買舟去，千金間亦呼名姝。
自言此游有真樂，月明星稀飛林烏。
珍殽旨酒雜樽俎，水精之鱗盤橫鋪。
光陰鼎鼎暗中去，事業泯泯紙上拘。
蘇仙在郡情甚適，君復居山身頗臞。
英風既往不可作，蹤跡勝槩生荒蕪。
空留濃粧淡抹句，思士久泥反長吁。
金罍有溪名西湖，我來適當夏之初。
萬荷疊疊風捲翠，群山隠隠雲依梳。
岸頭有亭翼然立，明秀拱挹美且都。
名園花卉憶靈運，古洞深遠棲仙姑。
月當下弦遲開鏡，高燒銀燭行冰壺。
君不見水利及人居第一，爲壑勿學白圭術。